Foresatte

=Vi ønsker aktive foreldre!=

Skolen, en lukket arena
Det som foregår på skolen har tradisjonelt sett vært lukket for omverdenen og de foresatte. Særlig gjelder dette på videregående trinn. Bortsett fra et informasjonsmøte for foresatte i starten av grunnkurset og et foreldremøte på høsten, er det lite kontakt med foresatte. Ved å følge med på elevenes planer, kan de mest aktive foreldrene få et lite innblikk i det som skjer i skolen. De foresatte som tar kontakt og fremmer et ønske om mer informasjon, risikerer å bli sett på som forstyrrende element. Bør ikke de foresatte ha krav på å få vite hva deres barn gjør i løpet av skoledagen?

Hva om vi åpner opp?
//Informasjon om skoleutvikling// Om vi ønsker å invitere de foresatte inn i vår skolehverdag, må de informeres om at skolen er i endring. Undervisningen de opplever som fremmed, må ikke tolkes som utilstrekkelig, men som annerledes undervisning. Omstillingen vil ta tid og de må tillate skolen litt "prøving og feiling" i starten. De må informeres om at elevene nå vil få opplæring i teknikker som vil kunne være til stor hjelp, i jobb og utdanning senere. I tilegg til fagkunnskapen i Skole2.0, vil de også få en grundig opplæring og forståelse for samarbeidsteknikk, nettetikkette og IKT som et hjelpemiddel og kommunikasjonssystem.

//Åpne undervisningsopplegg// I undervisning 2.0 vil en større del av undervisningsoppleggene foregå på åpne nettsteder, og dermed være tilgjengelige for foresatte. Her kan de følge med på arbeidsprosessene i de forskjellige fagene. De kan også bidra med kommentarer om de ønsker det. Det at foreldre involverer seg aktivt i elevenes læring bør sees på som positivt. De har kunnskap fra yrke eller interessefelt, og kan derfor være gode veiledere. De har gjerne andre vinklinger i formidlingen enn det en lærer har. For noen elever vil det også være en motiverende faktor å se at de foresatte viser interesse for det de driver med. Kanskje vil dette bidra til en god dialog mellom foreldre og barn, om fag og skole?

//Veiledning i hjemmet// Ettersom hele undervisningsopplegg med krav og evalueringskriterier kan ligge på nett, vil foreldrene se hva som kreves av elevene. Det gir foreldrene innsikt i vårt arbeid, elevens arbeid og om de kan bidra med faglig hjelp. Muligheten ligger åpen for foresatte til å bli aktive deltakere. Gir vi foreldrene denne muligheten, gir vi de også muligheten til å komme med kritiske tilbakemeldinger og spørsmål som vi må gi svar på. Vi ser ingen grunn for at vi ikke skal ta denne utfordringen.

//Hvordan best involvere de foresatte?// Å øke muligheten for kontakt mellom skole og de foresatte er ønskelig. Hvordan dette skal gjøres knytter derimot til seg flere problemstillinger. Gir vi dem tilgang til læringsplattformen med oversikt over karakterer og fravær, bryter vi f.eks personvernloven. Det aller beste vil nok være om elevene setter seg ned med foreldrene og viser dem hva de driver med. Dette forutsetter da et godt forhold mellom de foresatte og eleven. Andre alternativer må derfor utforskes:
 * Foreldre kan inviteres som gjest på it`s learning
 * Egne foreldreside på skolens hjemmeside
 * Opprette wiki som gir mulighet for toveiskommunikasjon
 * Fremtidige løsninger

Ønsker de foresatte å involveres?
Vi kan ikke bestemme at foreldre skal involvere seg, men vi kan legge tilrette for innsyn og åpen dialog om vår skolehverdag. Får vi opprettet slike nettbaserte treffpunkter, signaliserer vi et ønske om engasjement.